題汪水雲詩卷
作者：劉豐祿
朝代：宋

paragraphs: 海水奔騰朔風急，巨鰲震動坤軸折。
茫茫水與雲相連，中有仙人渺獨立。
槁梧三尺操南音，輕視功名等秋葉。
調高韻古泣鬼神，氈帳輕彈燕薊月。
錦囊萬里詩一編，字字丹心瀝青血。
回首銅仙舊夢寒，撫卷令人雙鬢雪。
祇今復作瀟湘遊，擬續離騷弔忠魄。
獨夜何心聞杜鵑，雲暗蒼梧正愁絕。